

**УКАЗАНИЯ ЗА УЧАСТИЕИ ИЗИСКВАНИЯ НА ВЪЗЛОЖИТЕЛЯ ПРИ ПОДГОТОВКА НА ОФЕРТИТЕ ЗА УЧАСТИЕ В ОБЩЕСТВЕНА ПОРЪЧКА С ПРЕДМЕТ:**

**„ДОСТАВКА НА ЛАПТОПИ ЗА НУЖДИТЕ НА ОКРЪЖЕН СЪД – ПЕРНИК“**

**I. ОБЩИ УСЛОВИЯ**

**1.**Възложител на настоящата процедура за избор на изпълнител на обществена поръчка, възлагана по реда на Глава двадесет и шеста от Закона за обществените поръчки (ЗОП), е Административният ръководител – Председател на ОКРЪЖЕН СЪД – ПЕРНИК, с административен адрес: гр. Перник, ул. „Търговска” № 37.

Интернет адрес на възложителя: <https://pernik-os.justice.bg/>

Интернет адрес на профила на купувача на възложителя:

<https://pernik-os.justice.bg/bg/3815>

**2. Правно основание за възлагане на поръчката:**

Възложителят прилага процедура по реда на Глава двадесет и шеста от ЗОП, „Събиране на оферти с обява“, за възлагане на обществена поръчка на стойност по чл.20, ал. 3, т. 2 от ЗОП.

**3. Максимална прогнозна стойност на поръчката:**

Максимална прогнозна стойност на поръчката е до 4 500 (четири хиляди и петстотин) лева без ДДС.

Посочената стойност на обществената поръчка представлява финансовият ресурс, който възложителят може да осигури за нейното изпълнение. Средствата се осигуряват от бюджета на ОКРЪЖЕН СЪД – ПЕРНИК. Всеки участник следва да оферира цена, по-ниска или равна на прогнозната стойност на обществената поръчка. В случай, че участник оферира цена, по-висока от прогнозната стойност на поръчката, същият подлежи на отстраняване от участие в процедурата.

**4. Начин на плащане:**

Възложителят ще заплати цената за изпълнение на поръчката по банков път, по сметка на изпълнителя, в лева по реда и при условията на договора за обществена поръчка след представяне на оригинална фактура за дължимата сума, както и на други документи, изрично посочени в него.

**5.** **Обект и кратко описание на предмета на поръчката:**

 Обект на поръчката – доставка, съгласно чл. 3, ал.1, т.2 от ЗОП.

 Предметът на поръчката представлява еднократна напълно окомплектована доставка и гаранционна поддръжка на всички заявени от възложителя количества лаптопи. Предметът ще се реализира съобразно „Техническа спецификация” на възложителя - условия за доставка, за тестване, за приемане, експлоатационни, гаранционни и др. условия.

**6. Срок за изпълнение на поръчката:**

 Максималният предложен от Участника срок за изпълнение на поръчката (доставка, тестови изпитания и окончателно приемане) следва да е в рамките на максимум до 1 (един) месец, считано от датата на двустранно подписан договор, като се удостоверява с двустранно подписан „Приемо-предавателен протокол” без забележки, след обстойна проверка от експерти на Възложителя за техническо съответствие на доставените технически средства с предложението на участника и техническите спецификации.

**7. Минималният предложен от Участника гаранционен срок** за гаранционно обслужване и сервизиране на мястото на експлоатация, считано от датата на двустранно подписан „Приемо-предавателен протокол”, следва да е не по-малък от 3 (три) години.

**8. Място на изпълнение на поръчката**

 Предметът на настоящата поръчка ще се изпълни на мястото на експлоатация на оборудването в сградата на Окръжен съд – Перник в работно време за администрацията.

**9. Варианти:**

Възложителят не допуска възможност за представяне на варианти в офертите.

**10. Срок на валидност на офертите**

Офертите са със срок на валидност 90 (деветдесет) календарни дни, считано от крайния срок за получаване на офертите. С подаването на оферти се счита, че участниците се съгласяват с всички условия на възложителя, в т.ч. с определения от него срок на валидност на офертите и с проекта на договор. Възложителят кани участниците да удължат срока на валидност на офертите, когато той не е изтекъл. Когато срокът е изтекъл, възложителят кани участниците да потвърдят валидността на офертите си за определен от него нов срок. Участник, който не удължи или не потвърди срока на валидност на офертата си, се отстранява от участие.

**11. Критерий за възлагане на поръчката**

Обществената поръчка се възлага въз основа на икономически най-изгодната оферта, която се определя по критерия за възлагане оптимално съотношение качество/цена, което се определя въз основа на предложена цена и на посочени от Възложителя показатели, включващи качествени аспекти, свързани с предмета на обществената поръчка (чл. 70, ал. 2, т. 3 от ЗОП).

Предложенията се подреждат в низходящ ред, съобразно формираната комплексна оценка „К“, като на първо място се класира участникът с най-висока, а на последно – с най-ниска оценка.

**12. Технически спецификации**

Изискванията и условията на настоящата обществена поръчка са подробно посочени в Техническата спецификация, неразделна част от настоящата документация.

**II. УСЛОВИЯ ЗА УЧАСТИЕ. ИЗИСКВАНИЯ КЪМ УЧАСТНИЦИТЕ**

**ІI.1. ОБЩИ ПОЛОЖЕНИЯ**

**1.** Участник в процедурата за възлагане на обществена поръчка може да бъде всяко българско или чуждестранно физическо или юридическо лице или техни обединения, както и всяко друго образувание, което има право да изпълнява доставки съгласно законодателството на държавата, в която то е установено и отговаря на изискванията, поставени в обявлението на поръчката и настоящата документация.

**2.** Клон на чуждестранно лице може да е самостоятелен участник в процедура за възлагане на обществена поръчка, ако може самостоятелно да подава оферти и да сключва договори съгласно законодателството на държавата, в която е установен. В тези случаи, ако за доказване на съответствие с изискванията за технически и професионални способности клонът се позовава на ресурсите на търговеца, клонът представя доказателства, че при изпълнение на поръчката ще има на разположение тези ресурси.

**3.** Участниците – юридически лица в процедурата се представляват от законните си представители или от лица, специално упълномощени за участие в процедурата, което се доказва с документ за упълномощаване (пълномощно).

**4.** Участниците – обединения следва да определят партньор, който да представлява обединението за целите на обществената поръчка и да уговорят солидарна отговорност на членовете на обединението при изпълнение на обществената поръчка.

**5.** Участниците могат да се позоват на капацитета на трети лица, независимо от правната връзка между тях, по отношение критериите, свързани с икономическото и финансовото състояние, техническите способности и професионалната компетентност.

**6.** В процедурата за възлагане на обществена поръчка едно физическо или юридическо лице може да участва само в едно обединение.

**7.** Лице, което участва в обединение или е дало съгласие да бъде подизпълнител на друг участник, не може да подава самостоятелно оферта.

**8.** Свързани лица не могат да бъдат самостоятелни участници в процедурата.

**II.2. ОСНОВАНИЯ ЗА ОТСТРАНЯВАНЕ. МЕРКИ ЗА НАДЕЖДНОСТ**

**1.** Възложителят отстранява от участие всеки участник, за когото е налице обстоятелство по чл. 54, ал. 1 и посочените в обявлението обстоятелства по чл. 55, ал. 1, т. 1 от ЗОП, а именно:

**1.1.** е осъден с влязла в сила присъда за престъпление по чл. 108а, чл. 159а – 159г, чл. 172, чл. 192а, чл. 194 – 217, чл. 219 – 252, чл. 253 – 260, чл. 301 – 307, чл. 321, 321а и чл. 352 – 353е от Наказателния кодекс;

**1.2.** е осъден с влязла в сила присъда за престъпление, аналогично на тези по т. 1.1, в друга държава членка или трета страна;

**1.3.** има задължения за данъци и задължителни осигурителни вноски по смисъла на чл. 162, ал. 2, т. 1 от Данъчно-осигурителния процесуален кодекс и лихвите по тях към държавата или към общината по седалището на възложителя и на участника, или аналогични задължения съгласно законодателството на държавата, в която участникът е установен, доказани с влязъл в сила акт на компетентен орган;

**1.4.** е налице неравнопоставеност в случаите по чл. 44, ал. 5 от ЗОП;

**1.5.** е установено, че:

а) е представил документ с невярно съдържание, с който се доказва декларираната липса на основания за отстраняване или декларираното изпълнение на критериите за подбор;

б) не е предоставил изискваща се информация, свързана с удостоверяване липсата на основания за отстраняване или изпълнението на критериите за подбор;

**1.6.** е установено с влязло в сила наказателно постановление или съдебно решение, нарушение на чл. 61, ал. 1, чл. 62, ал. 1 или 3, чл. 63, ал. 1 или 2, чл. 118, чл. 128, чл. 228, ал. 3, чл. 245 и чл. 301 – 305 от Кодекса на труда или чл. 13, ал. 1 от Закона за трудовата миграция и трудовата мобилност или аналогични задължения, установени с акт на компетентен орган, съгласно законодателството на държавата, в която участникът е установен;

**1.7.** е налице конфликт на интереси, който не може да бъде отстранен;

**1.8.** е обявен в несъстоятелност или е в производство по несъстоятелност, или е в процедура по ликвидация, или е сключил извънсъдебно споразумение с кредиторите си по смисъла на чл.740 от Търговския закон, или е преустановил дейността си, а в случай че участникът е чуждестранно лице - се намира в подобно положение, произтичащо от сходна процедура, съгласно законодателството на държавата, в която е установен, освен ако се докаже, че участникът не е преустановил дейността си и е в състояние да изпълни поръчката, съгласно приложимите национални правила за продължаване на стопанската дейност в държавата, в която е установен;

**2.** Възложителят ще отстрани от участие в процедурата участник, при наличие на основанията по чл. 107, т. 1, т. 2, т. 3, т.4, т. 5, т.6 от ЗОП, а именно:

**2.1.** участник, който не отговаря на поставените критерии за подбор или не изпълни друго условие, посочено в обявлението за обществена поръчка или в документацията;

**2.2**. участник, който е представил оферта, която не отговаря на:

а) предварително обявените условия за изпълнение на поръчката;

б) правила и изисквания, свързани с опазване на околната среда, социалното и трудовото право, приложими колективни споразумения и/или разпоредби на международното екологично, социално и трудово право, които са изброени в приложение № 10 към чл.115 от ЗОП;

**2.3.** участник, който не е представил в срок обосновката по чл. 72, ал. 1 от ЗОП или чиято оферта не е приета съгласно чл. 72, ал. 3 – 5 от ЗОП;

**2.4.** кандидати или участници, които са свързани лица;

**2.5.** кандидат или участник, подал заявление за участие или оферта, които не отговарят на условията за представяне, включително за форма, начин, срок и валидност;

**2.6.** лице, което е нарушило забрана по чл. 101, ал. 9 или 10 от ЗОП.

**3.**Възложителят ще отстрани от участие в процедурата участник, за който са налице **специфичните** **национални основания** за изключване (отстраняване), както следва:

**3.1.** наличие на свързаност по смисъла на § 2, т. 45 от ДР на ЗОП между участници в конкретна процедура (чл. 107, т. 4 от ЗОП);

**3.2.** наличие на обстоятелство по чл. 3, т. 8 от Закона за икономическите и финансовите отношения с дружествата, регистрирани в юрисдикции с преференциален данъчен режим, контролираните от тях лица и техните действителни собственици;

**3.3.** обстоятелства по чл. 69 от Закона за противодействие на корупцията и за отнемане на незаконно придобитото имущество.

**4.** Отстранява се от участие участник, който не удължи или не потвърди срока на валидност на офертата (чл. 35а, ал. 3, изр. последно от ППЗОП).

**5.** Основанията за отстраняване се прилагат и за подизпълнителите и за третите лица, когато участник предвижда използването на подизпълнител по смисъла на § 2, т. 34 от ДР на ЗОП или се позовава на капацитета на трети лица по чл. 65, ал. 1 от ЗОП.

**5.1.** Участниците са длъжни да уведомят писмено възложителя в 3-дневен срок от настъпване на някое от обстоятелствата, посочени в чл. 54, ал. 1, чл. 101, ал. 11 и посочените в обявлението основания по чл. 55, ал. 1 от ЗОП. Новонастъпилите обстоятелства се вземат предвид от комисията при изготвяне на документите по [чл. 106, ал. 1 от ЗОП](https://web6.ciela.net/Document/LinkToDocumentReference?fromDocumentId=2136789316&dbId=0&refId=27240854).

**6.** Участник, за когото са налице основанията по чл. 54, ал. 1 и посочените в обявлението обстоятелства по чл. 55, ал. 1 от ЗОП, има право да предприеме мерки за гарантиране неговата надеждност съгласно чл. 56, ал. 1 от ЗОП.

**6.1.** Когато мерките за доказване на надеждност са предприети преди подаване на офертата за участие, същите се описват в Единния европейски документ за обществени поръчки (ЕЕДОП). Като доказателства за надеждността на участника се представят документите по чл. 45, ал. 2 от ППЗОП.

**6.2.** Възложителят ще прецени предприетите от участника мерки, като вземе предвид тежестта и конкретните обстоятелства, свързани с престъплението или нарушението. Мотивите за приемане или отхвърляне на предприетите мерки и представените доказателства се посочват в решението за класиране, съответно за прекратяване на процедурата, в зависимост от вида и етапа, на който се намира процедурата.

**III. КРИТЕРИИ ЗА ПОДБОР**

**1. Изисквания относно годността (правоспособността) за упражняване на професионална дейност:**

 1.1. Възложителят не поставя изискване за годност.

**2. Изисквания за икономическо и финансово състояние:**

 2.1.Възложителят не поставя изисквания за икономическо и финансово състояние.

**3. Технически и професионални способности:**

 **3.1.** Участникът следва да е изпълнил дейности с предмет и обем, идентични или сходни с тези на поръчката за последните 3 (три) години от датата на подаване на офертата.

**Минимално ниво:** Участникът да е изпълнил поне 1 (една) дейност (доставка) с предмет и общобем, идентични или сходни с тези на поръчката за последните 3 (три) години от датата на подаване на офертата.

За доставка „**идентична**“ с предмета и обема на обществената поръчка следва да се разбира/т напълно окомплектована/и доставка/и и гаранционна/и поддръжка/и или сервизиране с обем не по - малък от посочените видове и количества технически средства, предмет на обществената поръчка.

За доставка **„сходна“** с предмета и обема на обществената поръчка следва да се разбира(т) напълно окомплектована/и доставка/и и всякаква форма на (извън/след) гаранционна поддръжка или сервизиране с общ обем не по-малък от посочените количества технически средства, предмет на обществената поръчка или техни функционални еквиваленти.

Под „**изпълнена дейност**” се разбира такава, която независимо от датата на сключването/възлагането ѝ, е приключила в посочения по-горе период.

**Деклариране:** Изискването по т. 3.1. се декларира в част IV, раздел „В: Технически и професионални способности“ от ЕЕДОП.

**Доказване:** Съответствието с поставеното изискване **се доказва** с документите по чл. 64, ал. 1, т. 2 от ЗОП - списък на доставките, които са идентични или сходни с предмета на обществената поръчка, изпълнени през последните 3 (три) години от датата на подаване на офертата, с посочване на стойностите, датите и получателите, **заедно с документи, които доказват** извършената доставка.

Доказателствата следва да бъдат издадени от получателя на доставката или чрез посочване на публичен регистър, в който е публикувана информация за доставката/услугата. Участниците следва да съобразят, че информацията следва да е достъпна чрез пряк, неограничен и безплатен достъп.

**3.2. Участникът да прилага системи за управление на качеството, включително такива за достъп на хора с увреждания.**

**Минимално ниво:** Участникът да е сертифициран за внедрена система за управление на качеството - БДС EN ISO 9001:2015 или еквивалент, с обхват сходен с предмета на обществената поръчка, в съответствие с чл. 64, ал. 5 от ЗОП.

Под обхват „**сходен**“ с предмета на обществената поръчка следва да се разбира сертификат, включващ по смисъл доставка и сервизиране на техническите средства, предмет на поръчката или на еквивалентни такива.

 Възложителят приема еквивалентни сертификати издадени от органи, установени в други държави членки.

**За доказване на изискването по т. 3.2 участникът представя:**

Изискването по т. 3.2 се декларира в относимата част в приложения към документацията за обществената поръчка образец на ЕЕДОП, чрез информация за наличието на валиден сертификат за внедрена система за управление на качеството - БДС EN ISO 9001:2015 или еквивалентен) с обхват на сертификация, сходен с предмета на обществената поръчка, издаден на името на участника.

**IV. УКАЗАНИЯ ЗА ПОДГОТОВКА И ПРЕДСТАВЯНЕ НА ОФЕРТИТЕ**

1. С подаването на оферти се счита, че участниците се съгласяват с всички условия на Възложителя, в т.ч. с определения срок на валидност на офертите и с проекта на договор. При подготвяне на офертата всеки участник трябва да се придържа точно към обявените от Възложителя условия. Участникът трябва да заяви дали при изпълнение на поръчката ще използва капацитета на трети лица или подизпълнители, като попълни необходимата информация в съответните полета от ЕЕДОП.
2. Офертата се изготвя на български език и се подава през централизираната електронна платформа до изтичане на срока за подаване на оферти. Офертата се изготвя на български език и когато участник в поръчката е чуждестранно лице. В случай, че се подават документи, които са на чужд език, се представят и в превод.
3. Всеки участник може да оттегли офертата си преди изтичане на крайния срок за подаване.
4. Всеки участник в обществената поръчка има право да представи само една оферта.
5. Представянето на оферта задължава участника да приеме напълно всички изисквания и условия, посочени в тази документация, при спазване на ЗОП. За участие при възлагането на настоящата обществена поръчка участникът подготвя и представя оферта, която трябва да съответства напълно на изискванията на Възложителя. Не се допуска представянето на варианти в офертата. Офертата задължително трябва да включва всички изискуеми документи за участие в поръчката.
6. Лице, което участва в обединение или е дало съгласие да бъде подизпълнител на друг участник, не може да подава самостоятелно оферта.
7. В обществената поръчка едно физическо или юридическо лице може да участва само в едно обединение.
8. Участниците могат да посочват в офертите си информация, която смятат за конфиденциална във връзка с наличието на търговска тайна. Когато участниците са се позовали на конфиденциалност, съответната информация не се публикува от Възложителя. Участниците не могат да се позовават на конфиденциалност по отношение на предложенията от офертите им, които подлежат на оценка.
9. При подготовката на офертите участниците са длъжни да спазват изискванията на Възложителя. Представените образци в документацията за обществената поръчка и условията, описани в тях, са задължителни за участниците. Офертите на участниците трябва да бъдат напълно съобразени с тези образци.
10. Офертата се подписва от лицето, представляващо участника или от надлежно упълномощено лице или лица, като в офертата се прилага пълномощното от представляващия.
11. Когато в офертата се съдържат документи, изискващи самостоятелно подписване (Техническо предложение, Ценово предложение, декларации, пълномощни и др.), те се изготвят в съответния текстови формат по обявения от Възложителя образец и се подписват самостоятелно с КЕП на задълженото лице, след което се прикачват към офертата. Възложителят предоставя възможност на участниците да не подписват по отделно с КЕП техническото предложение и ценовото предложение в случаите, когато лицето, от което изхождат те, е идентично с лицето, което подписва/подава офертата.
12. Офертите се подават през Централизираната автоматизирана информационна система „Електронни обществени поръчки“ (ЦАИС ЕОП).
13. Комуникацията между Възложителя и участниците в настоящата обществена поръчка се осъществява единствено чрез платформата за електронни обществени поръчки. Всички публикации, които Възложителят е длъжен да направи, са видни в публичните регистри и профила на организацията.

Обменът на информация между Възложителя и участниците се извърша в ЦАИС ЕОП при условията и по реда на Закона за електронния документ и електронния подпис.

**V. СЪДЪРЖАНИЕ НА ОФЕРТАТА**

Офертата се подава през ЦАИС ЕОП и трябва да съдържа следните документи и образци:

1. Единен европейски документ за обществени поръчки (ЕЕДОП) за участника в съответствие с чл. 67 от ЗОП и условията на Възложителя (Образец № 1) - в профила на обществената поръчка в ЦАИС ЕОП Възложителят създава образец на ЕЕДОП чрез маркиране на полетата, които съответстват на поставените от него изисквания, свързани с личното състояние на участниците и критериите за подбор. В ЕЕДОП се предоставя съответната информация, изисквана от Възложителя, и се посочват националните бази данни/ публични регистри, в които се съдържат декларираните обстоятелства, или компетентните органи, които са длъжни да предоставят информация съгласно законодателството на държавата, в която участникът е установен.

2. Документи за доказване на предприетите мерки за надеждност (когато е приложимо) - всички участници, за които са налице обстоятелства по чл. 54, ал. 1 от ЗОП, имат право да представят доказателства за взетите мерки за надеждност, които ще се преценяват от Възложителя по реда и при условията на чл. 56 от ЗОП и чл. 45 от ППЗОП.

3. Документ за създаване на обединението (когато е приложимо) - заверено от участника копие.

4. Техническо предложение по Образец № 2, което включва Предложение за изпълнение на поръчката в съответствие с техническата спецификация и изискванията на Възложителя.

Техническото предложение трябва да бъде подписано с КЕП от представляващия участника или упълномощено лице.

5. В случай, че участникът посочва в офертата си информация, която смята за конфиденциална във връзка с наличието на търговска тайна, може да я опише в техническото предложение, както и да я декларира в декларация Образец № 3 и тази информация не се разкрива от Възложителя. Участниците не могат да се позовават на конфиденциалност по отношение на тези от предложенията в офертите им, които подлежат на оценка.

6. Ценово предложение по Образец № 4. Ценовото предложение трябва да бъде подписано с КЕП от представляващия участника или упълномощено лице. В ценовото предложение участниците следва да включат всички разходи за изпълнение предмета и обхвата на обществената поръчка, като посочат предложената от тях „*Обща цена за изпълнение на поръчката“* без ДДС.

**Общата цена за изпълнение на поръчката не може да надвишава 4 500 лева без ДДС.**

Всеки участник следва да оферира „*обща* *цена за изпълнение на поръчката*“. В случай, че участник оферира цена по-висока от прогнозната стойност на поръчката, същият подлежи на отстраняване от участие в процедурата.

Участниците посочват и цена за 1 брой лаптоп в лева без ДДС.

Участниците трябва да посочват стойности на цените в български лева без включен ДДС, закръглени до втория знак след десетичната запетая.

Ценовото предложение на участниците трябва да съдържа цени с положителна стойност, различна от „0” (нула). В случай, че участник предложи цена със стойност „0” (нула) или с повече от 2 знака след десетичната запетая ще бъде отстранен от участие в поръчката.

**ВАЖНО!** С подаването на оферти се счита, че участниците се съгласяват с всички условия на възложителя, в т.ч. с определения от него срок на валидност на офертите и с проекта на договор.

**VI. УСЛОВИЯ И РЕД ЗА ПРОВЕЖДАНЕ НА ОБЩЕСТВЕНАТА ПОРЪЧКА**

1. Получаване на документацията за участие.

Документацията за участие може да бъде получена безплатно, чрез изтегляне на файловете от профила на купувача - на електронната страница на Възложителя - <https://pernik-os.justice.bg/bg/3815>

Осигурен е пряк, пълен и безплатен достъп до цялата документация.

2. Изисквания към оформяне на документите.

Не се допускат никакви вписвания, изтривания или корекции в представените документи.

Документите в офертата се подписват с КЕП само от лица с представителни функции, съгласно вписаните обстоятелства в Търговския регистър, или други регистри, съответни на правния статут на участника, съобразно държавата, в която е установен, лица, определени да представляват обединение, или от изрично упълномощени за целта лица. В случай на представителство по пълномощие се изисква да се представи пълномощно за изпълнението на такива функции съгласно изискванията на настоящата документация. В пълномощното трябва да бъдат указани най-малко функции за представителни действия при участие в обществени поръчки и правомощия да бъдат подписвани всички/конкретни документи.

Представените образци в документацията за участие и условията, описани в тях, са задължителни за участниците.

3. Представяне на оферти. Срок за подаване.

Документите, свързани с участието в обществената поръчка, се подават от участника или от упълномощен от него представител чрез ЦАИС ЕОП съобразно правилата за нейното използване по чл. 229, ал. 1, т. 12 от ЗОП и при спазване на изискванията на Възложителя. Офертите могат да се подават до двадесет и четвъртия час на деня, посочен в Обявата за обществена поръчка като краен срок за представяне на оферти.

Важно: След крайния срок за подаване на оферти участникът трябва в определен от Възложителя срок да декриптира подадената от него оферта.

Участници, които не са декриптирали офертите си, в т.ч. съдържащото се в тях ценово предложение, в срока по чл. 9л, ал. 4 от ППЗОП, се отстраняват от участие на основание чл. 107, т. 5 от ЗОП.

4. Работа на комисията.

4.1. Отварянето на офертите ще се извърши в ЦАИС ЕОП на датата, часа и мястото посочени в Обявата за обществена поръчка.

4.2. Критерий за оценка на офертите - икономически най-изгодната оферта се определя въз основа на оптимално съотношение качество/цена, което се оценява въз основа на цената, както и на показатели, включващи качествени аспекти, свързани с предмета на обществената поръчка, съгласно чл. 70, ал. 2, т. 3 от ЗОП.

5. Разглеждане, оценка и класиране на офертите.

5.1. Възложителят назначава комисията за разглеждане, оценка и класиране на получените оферти след изтичане на срока за приемане на офертите.

5.2. Възложителят определя за членове на комисията лица, които нямат конфликт на интереси с участниците.

5.3. Членовете на комисията са длъжни да пазят в тайна обстоятелствата, които са узнали във връзка със своята работа в комисията.

5.4. Членовете на комисията представят на Възложителя декларация за съответствие с изискванията по т. 5.2 след декриптиране на подадените оферти и на всеки етап от процедурата, когато настъпи промяната в декларираните обстоятелства.

5.5. Комисията започва работа след като подадените оферти бъдат декриптирани.

5.6. Комисията съставя протокол за разглеждането, оценката и класирането на участниците.

5.7. Протоколът се подписва от всички членове на комисията и заедно с цялата документация се предава на Възложителя за утвърждаване.

5.8. Протоколът на комисията се утвърждава от Възложителя, след което се публикува в Профила на купувача и участниците получават чрез системата съобщение.

6. Възложителят прекратява обществената поръчка с мотивирано съобщение на Профила на купувача, когато:

а) не е подадена нито една оферта;

б) всички оферти за участие не отговарят на условията за представяне, включително за форма, начин и срок, или са неподходящи;

в) първият и вторият класиран участник откажат да сключат договор;

г) са установени нарушения при откриването и провеждането й, които не могат да бъдат отстранени, без това да промени условията, при които е обявена обществената поръчка;

д) поради неизпълнение на някое от условията по чл. 112, ал. 1 от ЗОП не се сключи договор за обществена поръчка;

е) всички оферти, които отговарят на предварително обявените от Възложителя условия, надвишават финансовия ресурс, който той може да осигури;

ж) отпадне необходимостта от провеждане на обществената поръчка или от възлагане на договора в резултат на съществена промяна в обстоятелствата или при невъзможност да се осигури финансиране за изпълнението на поръчката по причини, които Възложителят не е могъл да предвиди;

з) са необходими съществени промени в условията на обявената поръчка, които биха променили кръга на заинтересованите лица.

7. Определяне на изпълнител по обществената поръчка

7.1. Възложителят определя за изпълнител на обществената поръчка класирания на първо място участник и сключва договор с него.

7.2. В договора се включват задължително всички предложения от офертата на участника, въз основа на които е определен за Изпълнител. Предложението за изпълнение на поръчката и предлаганата цена са неразделна част от договора.

Договорът за обществена поръчка не може да бъде изменян, освен при условията чл. 116 от ЗОП.

7.3. Договорът не се сключва, ако при неговото подписване участникът, определен за изпълнител, не изпълни задълженията си по чл.112, ал.1 от ЗОП.

7.4. Когато класираният на първо място участник откаже да сключи договор, не изпълни задълженията си по чл. 112, ал.1 от ЗОП, или не докаже, че не са налице условия за отстраняване, Възложителят може да измени влязлото в сила решение в частта за определяне на изпълнител и с мотивирано решение да определи за изпълнител класирания на второ място участник.

**VII. гаранции**

 **1.**  Гаранцията за изпълнение на договора е в размер на 5% от стойността на договора без включен ДДС, която служи за обезпечаване на изпълнението на задълженията на изпълнителя по договора, както следва:

**1.1.** 3% (три процента) от стойността на договора без ДДС обезпечават изпълнението на дейностите по доставка, монтаж и въвеждане в експлоатация на доставеното оборудване;

 **1.2.** 2% (два процента) от стойността на договора без ДДС обезпечават гаранционната поддръжка на доставеното оборудване.

**2.**Участникът, определен за изпълнител, избира сам формата на гаранцията за изпълнение.

**3.** Гаранцията за изпълнение се предоставя в една от следните форми: а) парична сума; б) банкова гаранция; в) застраховка, която обезпечава изпълнението чрез покритие на отговорността на изпълнителя.

**4.** При представяне на гаранция за изпълнение - парична сума, тя трябва да бъде внесена по следната сметка: Окръжен съд – Перник, Банка: „ОББ” АД – клон Перник, Банков код (BIC): UBBSBGSF, Банкова с/ка (IBAN): BG86UBBS80023300128636.

**5.** Срокът на валидност на гаранцията за изпълнение на договора, представена под формата на банкова гаранция, следва да бъде най-малко 30(тридесет) дни след изтичане на срока на договора, като при необходимост срокът на валидност на банковата гаранция се удължава или се издава нова.

**6.** Срокът на валидност на гаранцията за изпълнение на договора, представена под формата на застраховка, е не по-кратък от целия срок на действие на договора плюс 30 (тридесет) дни след приключването/прекратяването на договора, като при необходимост срокът на валидност на застраховката се удължава или се издава нова.

**7.** Изискванията относно съдържание, форма, допълнителните изисквания относно срок на валидност на гаранцията за изпълнение, условията за задържането и освобождаването ѝ, са указани в проекта на договор, част от настоящата документация за участие. Възложителят освобождава гаранцията за изпълнение на договора, без да дължи лихви за периода, през който средствата законно са престояли при него.

**8.** Разходите по откриването на гаранциите за изпълнение на договора и поддържане на валидността им, както и по изплащане на суми по банкова гаранция или застрахователно обезщетение са за сметка на определения изпълнител. Изпълнителят трябва да предвиди и заплати необходимите такси по откриване и обслужване на гаранциите така, че размерът на гаранцията да не бъде по-малък от определения в настоящата документация за участие.

**VIII. УСЛОВИЯ ЗА СКЛЮЧВАНЕ НА ДОГОВОР**

**1.** Условията за сключване на договор за възлагане на обществената поръчка са определени в чл. 112 от ЗОП.

**2.** Възложителят сключва писмен договор за възлагане на обществената поръчка с участника, определен за изпълнител, в съответствие с чл. 109 от ЗОП, съгласно проект, представляващ неразделна част от настоящата документация.

**3.** Съгласно чл. 112, ал. 1 от ЗОП преди сключване на договор избраният изпълнител следва да представи:

**3.1.** актуални документи, удостоверяващи **липсата на основанията за отстраняване** от процедурата съобразно чл. 58 от ЗОП, **както и за съответствието с поставените критерии за подбор**, в т.ч.:

3.1.1. за обстоятелствата по чл. 54, ал. 1, т. 1 от ЗОП – свидетелство за съдимост;

3.1.2. за обстоятелството по чл. 54, ал. 1, т. 3 от ЗОП – удостоверение от органите по приходите и удостоверение/я от общината по седалището на възложителя и на кандидата

3.1.3. за обстоятелството по чл. 54, ал. 1, т. 6 и по чл. 56, ал. 1, т. 4 от ЗОП – удостоверение от органите на Изпълнителна агенция „Главна инспекция по труда“;

3.1.4. за обстоятелствата по чл. 55, ал. 1, т. 1 от ЗОП – удостоверение/справка от Агенцията по вписванията.

**Забележка**: Когато участникът, избран за изпълнител, е чуждестранно лице, той представя съответния документ по т. 3.1., издаден от компетентен орган, съгласно законодателството на държавата, в която участникът е установен. „Законодателството на държавата, в която участникът е установен“ се определя съгласно § 2, т. 15 от Допълнителните разпоредби (ДР) на ЗОП.

3.1.5. декларация по чл. 54, ал. 1, т. 7 от ЗОП за липса на конфликт на интереси, който не може да бъде отстранен - по образец, приложен към документацията, от всички задължени лица;

3.1.6. декларация за отсъствие на обстоятелствата по чл. 101, ал. 11 от Закона за обществените поръчки (ЗОП) - по образец, приложен към документацията, от всички задължени лица;

3.1.7. декларация по чл. 69 от Закона за противодействие на корупцията и за отнемане на незаконно придобито имущество - по образец, приложен към документацията;

3.1.8. декларация по чл. 3, т. 8 и чл. 4 от Закона за икономическите и финансовите отношения с дружествата, регистрирани в юрисдикции с преференциален данъчен режим, свързаните с тях лица и техните действителни собственици - по образец, приложен към документацията;

3.1.9. декларации по чл. 59, ал. 1, т. 3 и чл. 66, ал. 2 от ЗМИП - по образец, приложен към документацията.

**3.2.** Документите по т. 3.1. се представят и за подизпълнителите и третите лица, ако има такива.

**3.3.** гаранция за изпълнение в размер на 5% от стойността на договора без включен ДДС;

**3.4.**  копие от удостоверение за данъчна регистрация и регистрация по БУЛСТАТ или еквивалентни документи съгласно законодателството на държавата, в която обединението е установено, при условията на чл. 70 от ППЗОП, когато определеният за изпълнител е неперсонифицирано обединение на физически и/или юридически лица.

**4.** Съгласно чл. 67, ал. 8 от ЗОП възложителят няма да изисква документи, до които има достъп по служебен път или чрез публичен регистър, или могат да бъдат осигурени чрез пряк и безплатен достъп до националните бази данни на държавите членки.

**5.** Сключеният договор за възлагане на обществена поръчка може да бъде изменян само при условията и по реда на чл. 116 от ЗОП.

**IX. ДРУГИ УСЛОВИЯ**

**1.** Всички действия на възложителя към участниците, свързани с настоящата процедура, са в писмен вид и се публикуват на профила на купувача съгласно изискванията на закона на интернет адреса, посочен в раздел I от настоящата документация.

**2.** Във връзка с провеждането на процедурата и подготовката на офертите от участниците за въпроси, които не са разгледани в настоящите указания, се прилагат ЗОП и ППЗОП, обявата за откриване на процедурата и условията, посочени в други документи от документацията за участие в процедурата.

**3.** Процедура за обжалване

Органът, който отговаря за процедурите по обжалване е Комисията за защита на конкуренцията, а сроковете са посочени в чл.197, във връзка с чл.196 от ЗОП.